b'\n_START_ARTICLE_\nR\xc3\xa1dio e Televis\xc3\xa3o de Portugal\n_START_SECTION_\nRadio\n_START_PARAGRAPH_\nEmissora Nacional de Radiodifus\xc3\xa3o (ENR) ble etablert 4. august 1935 som landets statlige radiokanal. ENR var en av de 23 europeiske kringkastingsselskapene som var med p\xc3\xa5 \xc3\xa5 starte Den europeiske kringkastingsunion (EBU) i 1950. _NEWLINE_Etter diktaturets fall i 1974 ble selskapet omorganisert, og i 1976 skiftet selskapet navn Radiodifus\xc3\xa3o Portuguesa (RDP). I samme prosess ble ogs\xc3\xa5 flere private radiostasjoner nasjonalisert og innlemmet i RDP. Etter 2017 best\xc3\xa5r RTPs radiofamilie av tre nasjonale kanaler og en rekke nisjekanaler.\n_START_SECTION_\nFjernsyn\n_START_PARAGRAPH_\nRadiotelevis\xc3\xa3o Portuguesas tv-tjeneste startet 15. desember 1955 og pr\xc3\xb8vesendinger starter f\xc3\xb8rst for fullt \xc3\xa5ret etter. 7. mars 1957 startet selskapet med ordin\xc3\xa6re tv-sendinger, og tv-nettet ble gradvis utbygd fram til midten av 1960-tallet._NEWLINE_25. desember 1968 startet RTP opp sin andre tv-kanal, RTP2. I 1972 fikk Madeira sin egen regionale tv-kanal, mens Azorene fikk sin kanal i 1975._NEWLINE_Under Salazar-regimet ble RTP i stor grad brukt som taler\xc3\xb8r for myndighetene. Et kjent eksempel er RTP1s nyhetssending fra 20. juli 1969 \xe2\x80\x93\xc2\xa0m\xc3\xa5nelandingsdagen. I stedet for \xc3\xa5 \xc3\xa5pne sendingen med nyheter om verdensbegivenheten, skal kanalen i stedet ha sendt en reportasje med president Am\xc3\xa9rico Thomaz som \xc3\xa5pnet en betongfabrikk. Kanalen viste imidlertid selve m\xc3\xa5nelandingen direkte senere p\xc3\xa5 kvelden og natten._NEWLINE_Etter nellikrevolusjonen i 1974 som veltet diktaturet, startet RTP tester med farge-tv i 1975, og f\xc3\xb8rst i 1980 innf\xc3\xb8rte RTP regul\xc3\xa6re farge-tv-sendinger. I 2004 ble RTP omorganisert og sl\xc3\xa5tt sammen med det nasjonale radioselskapet ENR. Selskapet flyttet samtidig inn i sitt nye hovedkvarter i Lisboa._NEWLINE_I dag har RTP fire nasjonale tv-kanaler og flere regionale kanaler og nisjekanaler.  _NEWLINE_RTP etablerte sin nettside i 1997. I dag inneholder nettstedet blant annet tv- og radioarkiv, programinformasjon og nyheter.'